**Nākamā pietura** ir Intara Busuļa albums, kas izdots 2017. gada 1. martā. Tas veidots kopā ar komponistu Kārli Lāci un "Abonementa orķestri".

Tapšana
-------

Albumā apkopotas Kārļa Lāča un Intara Busuļa dziesmas ar Māras Zālītes, Justīnes Kļavas, Kārļa Vērdiņa, Annas Auziņas, Ilmāra Šlāpina, Imanta Ziedoņa un Jāņa Elsberga vārdiem. Kā Busulis atklāja intervijā, "Vispār albums ir paredzēts simfoniskajam orķestrim, gatavots 2016. gada vasaras koncertiem. Lai viss orķestris varētu kārtīgi izspēlēties, Kārlis Lācis pacentās — sakomponēja, noaranžēja dziesmiņas simfoniskajam orķestrim un, protams, arī "Abonementa orķestrim"." Apmēram puse albuma dziesmu jau iepriekš tika atskaņotas 2016. gada koncertos. Vairākas albuma dziesmas iekļautas arī 2016. gadā izdotajā koncertieraksta DVD, kas saņēmis Latvijas Mūzikas ierakstu gada balvu 2016 kā gada labākais koncertieraksts.

Albuma dziesma "Miglas rīts" 2016. gadā bija nominēta Latvijas Mūzikas ierakstu gada balvai 2016 nominācijā "Radio hits", aptaujas "Muzikālā banka 2016" finālā tā klausītāju un ekspertu apvienotajā balsojumā iekļuva 2. vietā.

Albuma noformējumā izmantotas Aigas Rēdmanes fotogrāfijas, kas fotogrāfētas Izraēlā, Haifas nacionālajā parkā.

Mūzikas kritiķis Sandris Vanzovičs "Neatkarīgajā Rīta Avīzē" atzina, ka ""Nākamā pietura" ir labākais un interesantākais, kas līdz šim dzirdēts no Intara Busuļa un komponista Kārļa Lāča sadarbības." Arī Jānis Žilde recenzijā rakstīja, ka "šis ir Intara Busuļa labākais ieraksts."

Divus mēnešus pēc izdošanas tika ziņots, ka pārdoti vairāk nekā 5000 albuma eksemplāru, un tas sasniedzis Zelta diska statusu.

2018. gada 27 februārī albums saņēma Latvijas Mūzikas ierakstu gada balvu divās nominācijās: kā gada labākais popmūzikas albums un arī kategorijā "Gada ieraksts".

Dziesmu saraksts
----------------

1. Nākamā pietura — depo (K. Lācis / M. Zālīte) — 4:42
2. Ja es šonakt atnāktu (K. Lācis / J. Kļava) — 4:02
3. Debesis (I. Busulis / K. Vērdiņš) — 4:12
4. Rainis (K. Lācis / K. Vērdiņš) — 4:46
5. Reiz tu nāksi klusumā (I. Busulis / A. Auziņa) — 3:09
6. Skrienot (K. Lācis / K. Vērdiņš) — 3:39
7. Es tevi pamīlētu tā (K. Lācis / I. Ziedonis) — 4:45
8. Iesniegums (K. Lācis / M. Zālīte) — 4:24
9. Izturēt bez tevis (K. Lācis / I. Šlāpins) — 3:32
10. Viesnīcā lētā un svešā (K. Lācis / M. Zālīte) — 3:35
11. Šodien visa pasaule ir ciet (K. Lācis / M. Zālīte) — 4:09
12. Skaistā (K. Lācis / K. Vērdiņš) — 4:12
13. Miglas rīts (I. Busulis / J. Elsbergs) — 4:13

Atsauces
--------

1. 1 2  «Intars Busulis komentē visas 13 jaunā albuma "Nākamā pietura" dziesmas». Arhivēts no oriģināla, laiks: 2017. gada 30. aprīlī. Skatīts: 2017. gada 2. martā.
2. ↑  Uz Zelta Mikrofonu kategorijā Radio hits pretendē Dons, Intars Busulis, Prāta Vētra un Musiqq [novecojusi saite]
3. ↑  Uzzini aptaujas "Muzikālā banka 2016" vietu sadalījumu Archived 2017. gada 27. janvārī, *Wayback Machine* vietnē.. Parmuziku.lv, 2017. gada 21. janvārī.
4. ↑  Sandris Vanzovičs. Intara Busuļa nākamā pietura. NRA, 2017, 9. marts.
5. ↑  Jānis Žilde. No Talsiem līdz Maskavai: Intars Busulis «Nākamā pietura». tvnet.lv, 2017, 30. marts.
6. ↑  Busuļa albumam «Nākamā pietura» Zelta diska statuss. tvnet.lv
7. ↑  "Zelta Mikrofons 2018" (Intars Busulis, gada albums)